Virallinen lehti nro C 031 , 05/02/1999 s. 0036



KIRJALLINEN KYSYMYS E-1356/98 esittäjä(t): Allan Macartney (ARE) komissiolle (7. toukokuuta 1998) Aihe: USDA:n ehdotukset luomuelintarvikkeiden normeiksi Mihin toimiin komissio aikoo ryhtyä sen suhteen, että Yhdysvaltojen maatalousministeriö (USDA) on ehdottanut uusia normeja kaikelle luomuviljelylle Yhdysvalloissa? Onko komissio huolestunut luomuelintarvikkeiden luettelon laajentamisesta erityisesti siten, että se sisältää myös geenimuunnetut elintarvikkeet? Onko komissio harkinnut sitä, mitä seurauksia nämä määräykset aiheuttaisivat Euroopan markkinoilla, ja mahdollisia GATTin mukaisia seurauksia, jotka saattavat merkitä sitä, että Euroopan kuluttajat eivät enää voisi valita perinteisiä luomuelintarvikkeita? Komission jäsenen Franz Fischlerinkomission puolesta antama vastaus (18. kesäkuuta 1998) Maailman kauppajärjestön (WTO) kaupan teknisiä esteitä koskevan sopimuksen (TBT-sopimus) mukaisia järjestelyjä noudattaen komissio toimitti Yhdysvalloille huomautuksensa luonnonmukaista maataloutta koskevasta asetusehdotuksesta. Nämä huomautukset perustuivat maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) 2092/91(1) soveltamisesta sekä tieteen ja tekniikan kehityksestä saatuun kokemukseen. Yhteisö on myös laatinut sääntöjä luonnonmukaisten tuotteiden tuotannosta ja merkitsemisestä. Neuvoston asetuksen (ETY) 2092/91 11 artiklassa säädetään yhteisön ulkopuolisista maista tuotavia tuotteita koskevasta vastaavuusjärjestelmästä. Tätä järjestelmää hallinnoi joko komissio (11 artiklan 1 kohta) tai, kuten nykyisin Yhdysvalloista tuotavien tuotteiden osalta, jäsenvaltiot (11 artiklan 6 kohta). Yhteisön vaatimuksissa säädetään, että yhteisön ulkopuolisista maista tuotavia tuotteita ei saa saattaa yhteisössä markkinoille luonnonmukaisina maataloustuotteina ennen kuin on osoitettu, että niiden tuotantoon sovellettiin vastaavia tuotantovaatimuksia ja tarkastusjärjestelyjä kuin yhteisön tuotantoon. Vastaavasti luonnonmukaista maataloutta koskeviin Yhdysvaltojen asetusluonnoksiin sisältyy muista maista, yhteisö mukaan lukien, Yhdysvaltoihin tuotavien luonnonmukaisten tuotteiden vastaavuutta koskeva säännös. Geneettisesti muunnettujen organismien hyväksyminen luonnonmukaisiksi tuotteiksi oli Yhdysvaltojen kansallisen luomuohjelman ensimmäisessä luonnoksessa ja yhteisö ilmaisi huolensa kommentoidessaan Yhdysvaltojen TBT-sopimuksen mukaisesti tekemää ilmoitusta. Saatujen huomautusten perusteella Yhdysvaltojen maatalousministeri ilmoitti 8. toukokuuta 1998 maatalousministeriönsä tekevän perusteellisia muutoksia ehdottamiinsa sääntöihin luonnonmukaisia elintarvikkeita koskevista kansallisista vaatimuksista. Bioteknologiatuotteiden mukaan ottaminen, säteilytyksen käyttäminen elintarvikkeiden valmistuksessa ja lietteen käyttö eivät sisälly tarkistettuihin sääntöihin, ja niille ei anneta luomumerkkiä. Muutos noudattaa parhaillaan käsiteltävinä olevia luonnonmukaista maataloutta koskevia Codex-suuntaviivoja, joissa kielletään geneettisesti muunnettujen organismien käyttö luonnonmukaisessa maataloudessa. (1) EYVL L 198, 22.7.1991.